***Nemoc tretej moci*** je slovenský dokumentárny film autorky Zuzany Piussi z roku 2011. Témou filmu je stav slovenského súdnictva. Kvôli filmu čelí Zuzana Piussi žalobe o porušení dôvernosti ústneho prejavu a hrozí jej trest až dva roky väzenia.

Tvorcovia filmu spolu so Slovenskou televíziou čelia žalobe. Dôvodom je rozhovor Zuzany Laukovej s vtedajšou predsedníčkou Okresného súdu Bratislava I a bývalou členkou Súdnej rady SR Helenou Kožíkovou. Lauková je dcéra sudkyne Marty Laukovej, ktorá odmietla ovplyvňovanie v rozhodovaní o väzbe člena gangu a následne mala byť šikanovaná vedením súdu aj počas vážnej choroby. Kožíková ako nová predsedníčka Okresného súdu "zastavila vyplácanie príplatkov k náhrade príjmu a k nemocenskému" údajne účelovej práceneschopnosti sudkyne Laukovej. Lauková zomrela v júli 2011. Sudkyňa Kožíková podala trestné oznámenie voči Slovenskej televízii za odvysielanie dokumentu v relácii Pod lampou a žiada odškodné 30 tisíc eur. Malo ísť o čin porušovania dôvernosti ústneho prejavu osobnej povahy. Piussi na svoju obranu vyhlásila, že Kožíková o nakrúcaní vedela a schválila ho. Režisérke dokumentu tak hrozí až dvojročný trest odňatia slobody. Táto hrozba vyvolala reakcie umeleckej aj laickej verejnosti.

Viaceré známe aj menej známe osobnosti podpísali "Vyhlásenie k trestnému stíhaniu Zuzany Piussi" na podporu režisérky a nesúhlase s trestným stíhaním proti jej osobe. Zuzany Piussi sa zastal aj minister zahraničných vecí Česka Karel Schwarzenberg, film a jeho režisérku mal spomenúť na spoločnom rokovaní vlád Slovenska a Česka: „Natočila skvělý film, a jestliže bude odsouzená, tak se vrátíme o dvacet pět let zpátky". Aktivista a predseda OKS Ondrej Dostál na svojom blogu zverejnil článok *Ak zavriete Piussi, tak aj mňa, prosím*. Na základe toho podal trestné oznámenie na samého seba a polícia ho v novembri 2012 vo veci aj vypočula. Schvaľovanie trestného činu je tiež trestným činom.

Nemoc tretej moci sa zúčastnil 18. ročníka Medzinárodného festivalu lokálnej televízie 2012 v Košiciach. Film je distribuovaný prostredníctvom webstránky .týždňa a iných internetových médií.

V Česko-Slovenskej filmovej databáze mal film v decembri 2012 hodnotenie 72%. Dostal sa na 4. miesto kategórie Film v ankete Denníka SME o kultúrnu udalosť roka. Autorkine filmy *Od Fica do Fica* a *Krehká identita* sa tiež umiestnili v prvej päťke.

Referencie
----------

1. 1 2   *Nemoc tretej moci* [online]. Česko-Slovenská filmová databáze, [cit. 2012-12-21]. Dostupné online.
2. 1 2  KORDA, Eugen. *Zavrú za "Nemoc tretej moci" autorku filmu?* [online]. W Press, 3.12.2012, [cit. 2012-12-21]. Dostupné online. Archivované 2012-12-08 z originálu.
3. ↑   *Nemoc tretej moci (video)* [online]. Rožňava: inforoznava.sk, 6.11.2012, [cit. 2012-12-21]. Dostupné online.
4. ↑   *Zuzanu Piussi podporilo viac ako 60 umelcov* [online]. webnoviny.sk, 15.11.2012, [cit. 2012-12-21]. Dostupné online.
5. ↑   *Vyhlásenie k trestnému stíhaniu Zuzany Piussi* [online]. Changenet.sk, [cit. 2012-12-21]. Dostupné online.
6. ↑   *Schwarzenberg se zastal slovenské dokumentaristky Zuzany Piussi* [online]. Literární noviny, 30.12.2012, [cit. 2012-12-21]. Dostupné online. Archivované 2012-11-22 z originálu. (čeština)
7. ↑  DOSTÁL, Ondrej. *Ak zavriete Piussi, tak aj mňa, prosím* [online]. 31.10.2012, [cit. 2012-12-21]. Dostupné online.
8. ↑   *Aktivistu Dostála vypočula polícia za článok o kauze Piussi* [online]. webnoviny.sk, 12.11.2012, [cit. 2012-12-21]. Dostupné online.
9. ↑   *Nemoc tretej moci* [online]. Košice: Medzinárodný festival lokálnych televízií, 3.12.2012, [cit. 2012-12-21]. Dostupné online. Archivované 2013-12-21 z originálu.
10. ↑  KÚDELOVÁ, Kristína. *Filmom roka je dokument Zuzany Piussi Od Fica do Fica* [online]. Petit Press, 17.12.2012, [cit. 2012-12-21]. Dostupné online.

Externé odkazy
--------------

* *Nemoc tretej noci* v Internet Movie Database (po anglicky)
* *Nemoc tretej moci* v Česko-Slovenskej filmovej databáze
* Nemoc tretej moci – online film